Tutkija Tuuli Pitkänen kuitenkin muistuttaa, että koskaan ei voi tietää, kenelle päihdeongelma tulee.

Monet huumeiden viihdekäyttäjistä olivat kokeilleet muun muassa ekstaasia. // Kuva: Robin Van Lonkhuijsen

Päihdekeskustelussa elää edelleen stereotypia, jonka mukaan ensimmäinen kannabiskokeilu lähestulkoon tappaa, ja tupakointi johtaa heroiinikoukkuun ja syrjäytymiseen järjestäytyneestä yhteiskunnasta. Jos tänään tiistaina julkaistua _Huumeidenkäyttäjiä on monenlaisia _-poikittaistutkimusta on uskominen, ei asia ole ihan näin yksinkertainen.

Tutkimusta varten on haastateltu sataa huumeiden ongelmakäyttäjää ja yli sataa "yhteiskuntaan integroitunutta käyttäjää", eli niin sanottuja huumeiden viihdekäyttäjiä. Havaintojen perusteella huumeita käyttävistä henkilöistä piirtyy jokseenkin monipuolisempi kuva kuin mitä aiemmin on ollut tarjolla.

Tutkimuksessa todetaan muun muassa, että viihdekäyttäjistä suurimmalla osalla on parisuhde, vähintään toisen asteen koulutus ja työ- tai opiskelupaikka. Huumeiden käyttäminen ei siis ole syrjäyttänyt heitä yhteiskunnasta.

Kummankin ryhmän keskuudessa yleisimpiä käytettyjä aineita olivat alkoholi, kannabis ja amfetamiini. "Integroituneista käyttäjistä" useampi oli käyttänyt viimeisen kuukauden aikana myös kokaiinia ja ekstaasia. Ongelmakäyttäjien keskuudessa amfetamiinin lisäksi yleisimpiä puolestaan olivat opioidit, bentsodiatsepiinit ja psyykelääkkeet.

YleX Etusivu haastatteli tutkimuksessa mukana ollutta vanhempaa tutkijaa Tuuli Pitkästä.

- Henkilökohtaisesti en suosittele huumeiden käyttöä kenellekään. Mutta kun tutkijana tätä asiaa tarkastelee objektiivisesti, niin osa ihmisistä pystyy käyttämään huumeita samaan tapaan kuin alkoholia.

Pitkänen kuitenkin muistuttaa, ettei koskaan voi tietää, kenelle tulee päihdeongelmia, ja kuinka nopeasti riiippuvuus kehittyy. Sikäli käyttäminen on aina riski.

Riippuvainenkin voi elää yhteiskunnassa

Tutkimuksessa löydettiin useita tekijöitä, joiden perusteella huumeiden ongelmakäyttäjät eroavat viihdekäyttäjistä. Yksi erottavista tekijöistä on käyttäjän kokemus siitä, onko käyttö hallinnassa vai ei.

- Ongelmakäyttäjällä päihteiden käyttämisen hallinta on yleensä mennyt niin kokonaisvaltaisesti, että hän kokee tarvitsevansa apua. Viihdekäytössä käytettävät määrät ovat pienempiä.

Pitkäsen mukaan on kuitenkin vaikea sanoa, onko viihdekäyttäjä riippuvainen vai ei. Kaikki riippuvuus ei myöskään automaattisesti johda syrjäytymiseen. Nikotiiniriippuvainenkin voi elää yhteiskunnassa.

Pitkäsen mukaan tämän tutkimuksen perusteella ei ole syytä muuttaa huumeiden käyttöä koskevaa lainsäädäntöä. Mutta kuinka paljon haittaa viihdekäytöstä todella yhteiskunnalle on? Siihen tutkija ei osaa tyhjentävästi vastata.

- Voi olla, että käyttäjän läheiset kärsivät, mutta voi olla, että eivät.

Lisäksi aineista voi koitua monenlaisia terveyshaittoja. Esimerkiksi erilaisilla tutkimuskemikaaleilla voi olla yllättäviä vaikutuksia.

- Ei voida selvästi sanoa, että käyttäminen ei olisi haitallista.

Kuuntele Etusivun lähetys alta tai Yle Areenasta: